Dominikaansche Republiek

De Dominikaansche Republiek (kortweg ok Domrep nömmt) is en Inselstaat in de Karibik. In’n Westen grenzt he an Haiti. De beiden Länner liggt tohopen up dat Eiland Hispaniola. Ööstlich vun de Dominikaansche Republiek liggt de Insel Puerto Rico. De Hööftstadt vun de Dominikaansche Republiek is Santo Domingo. Se liggt in’n Süden vun dat Eiland. Santo Domingo is ene ole Stadt. Hüdigendags leevt dor mehr as dree Millionen Inwahners. In de Ooldstadt gifft dat allerhand an to kieken, as de öllste Universität in de Nee Welt, de Faro Colon un de Alcazar Colon. De Dominikaaners nömmt ehr Land sülms, na de Hööftstadt, Santo Domingo. 

In’n Norden liggt de bekannte Stadt Puerto Plata, wo veel Touristen henkaamt. Just buten düsse Stadt liggt de Park Playa Dorada mit allerhand Luxushotels. Dörper mit veel Touristen liggt ok en beten na Osten to, dat sünd Sosús un Cabarete. 

In’n Osten vun de Dominikaansche Republiek treckt Punta Cana veel Touristen an. Fröher hefft bloß en paar lüttje Dörper in düsse Gegend legen, hüdigendags sünd dor Touristen-Ressorts. 

In’n Süden, ööstlich vun Santo Domingo, liggt de Badeplätze Boca Chica un Juan Dolio. In de Dominikaansche Republiek warrt dat Mineraal Larimar funnen, wat en gröönblaue Unneraard vun dat Mineral Pectoliet is. De Dominikaansche Republiek schall nich verwesselt weern mit dat Karibische Eiland Dominica.

 Geschicht 
 Koloniaaltied 
As Christoph Kolumbus 1492 up Hispaniola ankamen is, leven up dat Eiland de Arawak-Indianers vun dat Volk vun de Tainos. In de Johrteinten dornah is düt Volk dör Dwangsarbeit un dör Süken meist utstorven. Düsse Süken harrn de spaanschen Siedlers vun Europa mitbröcht. Vun de tweete Hälft vun dat 17. Johrhunnert af an is dat Land wedder bevölkert wurrn mit Hunnertdusenden vun Slaven, de vun Afrika haalt wurrn sünd un de up de Zucker- un Koffie-Plantagen arbeiden mössen. 

1697 hett Spanien den Befehl över den westlichen Deel vun Hispaniola afgeven an Frankriek. De Franzosen nömen dat Land Saint-Domingue. Dat is een vun de rieksten Kolonien vun Frankriek wurrn. Hüdigendags is dat Haiti. De hüdige Dominikaansche Republiek bleev in düsse Johren en spaansche Kolonie.

 Unafhängigkeit 
Nah en Slavenupstand in dat Johr 1791 hefft sik de Inwahners vun Haiti in de Revolutschoon vun Haiti gegen de franzöös’sche Herrschop wennt. Düsse Upstand is anföhrt wurrn vun Toussaint Louverture. De Striet um de Freeheit hett 13 Johre lang duert. Dormols hefft de Upsternaatschen en Armee slahn, de Napoleon Bonaparte na dat Eiland henstüert harr. An’n 1. Januar 1804 hefft se sik för unafhängig vun Frankriek verklaart. 

Na de Unafhängigkeit is Haiti en tiedlang en Kaiserriek un en Königriek ween, denn is dat Land en Republiek wurrn. 1822 harr Haiti Santo Domingo erovert. Dat weer de ööstliche Deel vun Hispaniola, wo de Lüde Spaansch snacken döen. Man Santo Domingo möök sik 1844 los vun dat Land un is denn to de Dominikaansche Republiek wurrn. Juan Pablo Duarte, Francisco del Rosario Sanchez un Ramón Matías Mella weert as de Stifters vun de Dominikaansche Republiek ankeken.

 Wie dat wieter güng 
De junge Republiek is 1861 al wedder unner Spanien sien Rock krapen. Dor wollen se Haiti sien Versöök mit afwehren, de Republiek wedder in to nehmen. Al 1865 is de Dominikaansche Republiek denn avers wedder sülvstännig wurrn. De Demokratie weer nich sunnerlich stebig un 1882 is de Diktater Ulises Heureaux an de Macht kamen. He is 1899 an'e Siet maakt wurrn un denn güng dat bannig dör'nanner in't Land. So sünd de USA 1916 inmarscheert un hefft en Enne maakt mit dat Chaos. As de USA sik 1924 torüchtagen hefft, weer de Demokratie wedder swack un 1930 hett dorüm Rafael Trujillo in en Greep na den Staat dat Präsidentenamt övernahmen. 1963 is he ümbröcht wurrn un in datsülvige Johr geev dat Wahlen, man al 1964 keem dat to en Börgerkrieg. Dor sünd denn 1965 de USA wedder um inmarscheert. Trujillo sien Strohmann Joaquín Balaguer hett na den Moord an Trujillo noch dree Johrteinte lang de rechte Siet vun dat politische Spektrum regeert.

1966 geev dat Wahlen un de Amerikaners sünd wedder afrückt. Bit 1978 is denn Joaquin Balaguer Präsident ween. Ok vun 1986 bit 1996 weer he Präsident, man 1996 möss he Bott geven un is vun Leonel Fernández Reyna aflööst wurrn. Vunwegen de so nömmte Lex Balaguer dröff en Präsident dortieds nich twee mol achter'nanner wählt weern un so is 2000 Hipólito Mejía Präsident wurrn. Midderwielen weer de Lex Balaguer upböört wurrn un so is Fernández 2004 un 2008 noch mol to'n Präsidenten wählt wurrn.

 Geografie 
 Lengde vun dat Land siene  Grenzen: 275 km (mit Haiti)
 Küstlinie: 1288 km
 Gröttst Meer: Lago Enriquillo, 250 km²
 Hööchsten Punkt: Pico Duarte 3175 m
 Siedsten Punkt: Lago Enriquillo -46 m

 Inwahners 
Toeerst hefft Taíno-Indianers up den Grund vun de hüdige Dominikaansche Republiek leevt. Düsse Indianers weern up Hispaniola un up Puerto Rico tohuse. 1492 is Christoph Kolumbus up Hispaniola an Land gahn. De Spaniers, de he mitbröch, hefft sik up dat Land ansiedelt. Vunwegen, datt veel Indianers storven sünd dör den Slavendeenst för de Spaniers un dör Süken, wo se sik mit ansteken harrn, hefft de Spaniers Slaven ut Afrika hoolt, de schollen up de Plantagen arbeiden. Mit de Tied hett dat denn ok Hochtieden twuschen Spaniers, Afrikaners un Tainos geven. Na dat  World FactbookCIA World Factbook sünd 73 % vun de Inwahners in de Dominikaansche Republiek en Mengelmoos vun Afrikaansche, europääsche un indiaansche Vöröllern. Mank düsse Grupp vun Minschen mit unnerscheedliche Herkumst sünd unner annern Mestiezen, Mulatten un Zambos. Rund 16 % vun de Inwahners sünd Witte, de vun Europäers afstammt, sunnerlich vun Spaniers, un bi 11 % sünd Swarte. 95 % vun de Inwahners höört to de Röömsch-kathoolsche Kark.

 Belegen 

Kategorie:Dominikaansche Republiek
Kategorie:Karibik